נכון להיום, לספקי שירות המגיעים עד לבית הלקוח אין כלים מספיק טובים למדוד ולייעל את כח העבודה שלהם בשטח, לאו דווקא באשמתם; פשוט אין להם כלים מספיק טובים כדי לתת לצרכנים שירות לקוחות טוב. הבעיה הזאת היא עולמית וזאת הסיבה שצרכנים נאלצים לחכות לטכנאי בבית 3 שעות במקרה הטוב ולקחת חופש מהעבודה רק בשביל לחבר מכונת כביסה חדשה.
כמו בהרבה מקרים, גם כאן נכנס לתמונה פיתוח ישראלי שרוצה לשנות את המצב העגום; הסטארטאפ הישראלי Timing מציע מערכת ניווט ׳משולשת׳ מבוססת חיזוי זמן לספקי שירות. האלגוריתם שפותח לוקח בחשבון מגוון פרמטרים וביניהם למידת התנהגות המשתמש במערכת. כך לדוגמא המערכת לומדת את הטכנאי, ומבצעת חיזוי מושכל של המסלול שלו והמיקומים המשתנים שלו במהלך היום. המערכת מסנכרת בין כל הגורמים המעורבים בתהליך באמצעות אפליקצית טכנאי/שליח (איש השירות), אפליקצית לקוח (Web App שלא דורשת התקנה) ומערכת ניהול לספקי השירות המאפשרת ניהול יעיל יותר של כוח העבודה בשטח, וחיזוי מראש של בעיות צפויות בלוח הזמנים שנקבע מראש.
המערכת של Timing מבצעת אופטימיזציית מסלולים מראש ובצורה דינאמית במהלך היום שמתחשבת בחלונות זמן, בקשות מלקוחות, זמני מציאת חנייה, מזג האויר, תנועה אופיינית ועוד. האופטימיזציה והחיזוי מקטינים משמעותית זמן מבוזבז בדרכים וצריכת דלק. בזכות אופטימיזציה יעילה, ספקי השירות מסוגלים להגיע ליותר קריאות שירות ביום.
כתוצאה מכך, הלקוח שרגיל לחכות בבית באי וודאות, יכול לקבל את שעת ההגעה המשוערת של הטכנאי, אפילו שבוע מראש. כמו כן, אפליקציית הלקוח מאפשרת לאלו להחליף ביניהם את הזמנים במידה והזמן שנקבע עבורם בסוף לא מסתדר להם. באמצעות המערכת של Timing ניתן לחסוך לא מעט כסף לספקי השירות, אבל בעיקר את חוסר האונים (קצת הקצנו, מודים) כאשר ממתינים לטכנאי ובונים (או הורסים) סביבו את כל היום.
אחת החברות המתחרות ב-Timing היא ClickSoftware, חברה ותיקה עם הרבה לקוחות אמנם, אך לטענת דרכי, הפתרון שלהם יחסית מיושן. ״אנחנו מציעים פיתרון מתקדם יותר שנשען על למידת ההתנהגות של המשתמש במערכת (הטכנאי או השליח). ע”י למידת דפוסי ההתנהגות אנחנו מסוגלים לעשות אופטימיזציה מדוייקת יותר ולחזות את שעת ההגעה לבית הלקוח אפילו ימים מראש. יתרון נוסף שלנו על ClickSoftware ועל חברות דומות היא האינטגרציה. קהל היעד שלנו הם ארגונים גדולים שלא אוהבים ריבוי מערכות ולא מעוניינים באינטגרציה ארוכה. אינטגרציה של מערכות הליבה עם ClickSoftware לוקחת מינימום 4 חודשים ויכולה להגיע גם לשנה, בעוד שאינטגרציה עם Timing פשוטה מאוד ולוקחת פחות מיום. המערכת שלנו מפיקה את רוב המידע בעצמה וצריכה מידע מאוד שטחי כדי להתחיל לפעול״, סיפרה לנו דרכי. מתחרה עקיפה נוספת שלהם היא Bringg, פלטפורמה להקמת מערך משלוחים. יחד עם זאת, הם פונים לקהל יעד אחר ואין ברשותם את יכולת החיזוי וסוג האופטימיזציה שמציע Timing.
המוצר נמצא כרגע בגירסת בטא וכבר היום מייצר ערך למשתמשים ונמצא בשימוש בקרב Tadiran-Group ובחברת השליחויות צ׳יטה. מדובר בהספק די יפה שכן המוצר הושק באופן רשמי לפני פחות מחצי שנה. החברה עצמה נוסדה לפני כשנה וחצי על ידי אילן פרידמן ומעיין דרכי, ונכון לעכשיו הם העובדים היחידים במשרד בתל אביב, אך הם מחפשים לגייס מפתחים נוספים.
המודל העסקי של Timing מבוסס על רישיון חודשי למשתמש (טכנאי). קהל היעד של המוצר הם ספקי שירות בכל העולם שמספקים שירות לבית הלקוח או לעסקים כדוגמת חברות שליחויות, טכנאי מזגנים, חברות תקשורת וכו׳, וכמובן בסופו של דבר – גם אנחנו.
5 תגובות על "עם אפליקצית Timing לא תחכו יותר לטכנאי"
חיזוי שמיזוי… בתור מישהו שבעסק הזה מספיק זמן, אין פה פתרון מספיק גנרי לכל העסקים. אולי זה יכול להתאים לדומינוס, לא לחברת אנטרפרייז גדולה ורצינית.
מוטי, המערכת מיועדת לאנטרפרייז בעיקר. היא מבוססת על machine learning ולכן השונות בין החברות נלמדת ומיושמת. מזמין אותך לנסות ולא להישאר בעולם הישן.
וואו,איך לא חשבו על זה קודם. רעיון בסדר גודל של “גט טקסי” ו-״אובר״. בהצלחה ליזמים הצעירים.
מוטי, המערכת מיועדת לאנטפרייז בעיקר. היא מבוססת על machine learning ולכן השונות בין החברות נלמדת ומיושמת.
לדעתי צריך משהו פשוט יותר, כמו glympse, שמראה את מיקום הטכנאי בזמן אמיתי + הערכת זמן הגעה לפי Waze.
ללקוח אין צורך ביותר מזה, ולספק השירות אין צורך במערכת מיוחדת.